Avainsanat

Tiivistelmä



Avainsanat

1 Toimielinten antamat säädökset ja muut asiakirjat - Yksittäispäätös - Ilmoittaminen - Käsite

(ETY:n perustamissopimuksen 191 artiklan toinen kohta)

2 Toimielinten antamat säädökset ja muut asiakirjat - Säädöksen tai muun asiakirjan koskemattomuus sen hyväksymisen jälkeen - Perustelujen tai päätösosan muuttaminen - Oikeusvarmuuden periaatteen rikkominen - Lainvastaisuus

(ETY:n perustamissopimuksen 189 ja 190 artikla)

3 Kilpailu - Hallinnollinen menettely - Menettely, jossa todetaan rikkominen - Perustelut - Velvoite toimia kollegisen päätöksenteon periaatteen mukaisesti - Säädöksen tai muun asiakirjan muuttaminen sen hyväksymisen jälkeen - Lainvastaisuus

(ETY:n perustamissopimuksen 85 artikla ja sitä seuraavat artiklat, 190 artikla; sulautumissopimuksen 17 artikla; neuvoston asetuksen N:o 17 3 artiklan 1 kohta ja 15 artiklan 2 kohdan a alakohta)

4 Kilpailu - Hallinnollinen menettely - Menettely, jossa todetaan rikkominen - Asiakirjan hyväksyminen todistusvoimaisella kielellä valtuutuksen nojalla - Kollegisen päätöksenteon periaatteen noudattaminen - Lainvastaisuus

(ETY:n perustamissopimuksen 85 artikla, sulautumissopimuksen 17 artikla, komission työjärjestyksen 27 artikla)

5 Kilpailu - Hallinnollinen menettely - Menettely, jossa todetaan rikkominen - Päätös, jota ei ole allekirjoitettu ja joka on hyväksytty sen jälkeen kun saatekirjeen allekirjoittaneen komission jäsenen toimikausi oli päättynyt - Lainvastaisuus

(ETY:n perustamissopimuksen 85 artikla, sulautumissopimuksen 17 artikla, komission työjärjestyksen 12 artiklan 3 kohta)

6 Kumoamiskanne - Väitteet - Olennaisten muotovaatimusten rikkominen - Komission työjärjestyksen sellaisten määräysten rikkominen, jotka koskevat komission tekemien päätösten todistusvoimaiseksi saattamista eri kielillä

(ETY:n perustamissopimuksen 173 artikla, sulautumissopimuksen 17 artikla, komission työjärjestyksen 12 artikla)

7 Toimielinten antamat säädökset ja muut asiakirjat - Pätevyysolettama - Mitätön säädös tai muu asiakirja - Käsite

(ETY:n perustamissopimuksen 189 artikla)

Tiivistelmä

8 Päätös on annettu asianmukaisella tavalla tiedoksi silloin, kun päätös on ilmoitettu sille, jolle se on osoitettu, ja tämä on saanut päätöksestä tiedon. Kirjatun kirjeen lähettäminen vastaanottoilmoituksin katsotaan asianmukaisella tavalla tehdyksi tiedoksi antamiseksi. Tähän vedottaessa tiedoksiantopäivämäärä on tavallisesti tässä ilmoituksessa oleva päivämäärä, mutta tilanne on toinen, jos tässä ilmoituksessa ei ole allekirjoitusta ja jos se, jolle päätös on osoitettu, osoittaa saaneensa sen jonain muuna päivänä.

9 Toimivaltaisen viranomaisen hyväksymän asiakirjan koskemattomuuden periaate on olennainen tekijä oikeusvarmuuden ja yhteisön oikeudessa esiintyvien oikeudellisten tilanteiden vakauden kannalta, ja se vaikuttaa sekä yhteisön toimielimiin että oikeussubjekteihin, jotka katsovat, että mainittujen toimielinten päätökset vaikuttavat heidän oikeudelliseen ja aineelliseen tilanteeseensa. Jos tätä periaatetta noudatetaan tiukasti ja ehdottomasti, voidaan varmistua siitä, että asiakirjaa voidaan muuttaa sen hyväksymisen jälkeen ainoastaan toimivalta- ja menettelytapasääntöjä noudattaen ja että tämän vuoksi tiedoksi annettu ja julkaistu asiakirja on tarkka jäljennös hyväksytystä asiakirjasta ja siinä noudatetaan tarkasti toimivaltaisen viranomaisen tahtoa.

Koska komissaarien kollegion hyväksymään asiakirjaan on tehty muutoksia tai lisäyksiä vasta asiakirjan hyväksymisen jälkeen ja koska kyse ei ole ollut ainoastaan oikeinkirjoituksen tai lauserakenteen korjauksista, on selvää, että nämä muutokset on tehnyt henkilö, jolla ei ollut toimivaltaa tehdä niitä, ja tämän vuoksi ne loukkaavat asiakirjan koskemattomuuden periaatetta; tähän ei vaikuta näiden muutosten laajuus, merkitys tai luonne.

10 Kollegisen päätöksenteon periaatteen noudattamisella komissiossa ja erityisesti sillä, että kaikki komission jäsenet neuvottelevat yhdessä päätöksistä, on merkitystä sellaisille oikeussubjekteille, joille näistä päätöksistä aiheutuu oikeudellisia vaikutuksia, siten, että ne, joille päätökset on osoitettu, voivat olla varmoja siitä, että päätökset on todella hyväksynyt komissaarien kollegio ja että ne vastaavat tarkasti komissaarien kollegion tahtoa.

Tämä koskee erityisesti sellaisia asiakirjoja, joita voidaan pitää komission yrityksille tai yritysten yhteenliittymille osoittamina päätöksinä, jotka on tehty kilpailusääntöjen noudattamisen varmistamiseksi ja joilla pyritään toteamaan, että näitä sääntöjä on rikottu, ja joissa annetaan näitä yrityksiä koskevia määräyksiä sekä asetetaan niille taloudellisia seuraamuksia.

Tällaiset päätökset on perusteltava perustamissopimuksen 190 artiklan nojalla, mikä edellyttää sitä, että komissio ilmoittaa ne syyt, joihin tehty päätös perustuu, jotta yhteisöjen tuomioistuin voisi valvoa päätöksen laillisuutta ja jotta jäsenvaltiot sekä niiden kansalaiset, joita asia koskee, saisivat tietää niistä edellytyksistä, joiden perusteella komissio on soveltanut perustamissopimusta. Päätöksen päätösosa ja perustelut muodostavat erottamattoman kokonaisuuden, ja vain komissaarien kollegio voi kollegisen päätöksenteon periaatteen nojalla hyväksyä samalla kertaa molemmat. Tämän velvoitteen noudattaminen tarkoittaa sitä, että asiakirjan tekstiin voidaan tehdä ainoastaan oikeinkirjoitukseen tai kielioppiin liittyviä korjauksia sen jälkeen kun komissaarien kollegio on sen muodollisesti hyväksynyt; vain komissaarien kollegio voi tehdä muunlaisia muutoksia.

11 Päätös, jolla todetaan perustamissopimuksen 85 artiklan rikkominen ja jolla määrätään merkittäviä taloudellisia seuraamuksia useille yrityksille ja jolla on tämän osalta täytäntöönpanovaikutus, vaikuttaa olennaisesti näiden yritysten oikeuksiin ja velvollisuuksiin sekä niiden omaisuuteen. Tällaisen päätöksen tekemistä ei voida pitää vain hallintotoimena, jonka voisi tehdä vain yksi komission jäsen valtuutuksen nojalla; tällöin rikottaisiin välittömästi kollegisen päätöksenteon periaatetta, joka on nimenomaisesti kirjattu komission työjärjestyksen 27 artiklaan.

12 Komissaari voi allekirjoittaa komission tekemään päätökseen, jolla todetaan perustamissopimuksen 85 artiklaa rikotun, liittyvät saatekirjeet, joilla päätös annetaan tiedoksi niille, joille asiakirja on osoitettu, ja joiden perusteella päätös voidaan julkaista Euroopan yhteisöjen virallisessa lehdessä komission työjärjestyksen 12 artiklan kolmannen kohdan mukaisesti. Komission jäsenen toimikauden päättymispäivänä tehty allekirjoitus ei kuitenkaan poista sitä epäkohtaa, että asiakirjan on hyväksynyt ilman toimivaltaa oleva henkilö, jos voidaan osoittaa, että tämä tapahtui komission jäsenen toimikauden päättymisen jälkeen. Tämän vuoksi sellainen asiakirja, jonka antajalla ei ollut ajallista toimivaltaa, on lainvastainen, koska virkamies ei allekirjoittanut omakätisesti tätä asiakirjaa ja koska siitä käy ilmi, että lopullinen asiakirja hyväksyttiin aikaisintaan sen jälkeen kun komission jäsenen toimikausi oli jo päättynyt.

13 Komission työjärjestyksen 12 artiklan ensimmäisessä kohdassa määrätyllä asiakirjojen todistusvoimaiseksi saattamisella pyritään oikeusvarmuuden takaamiseen vahvistamalla todistusvoimaisilla kielillä komissaarien kollegion hyväksymä teksti. Sen perusteella on riitatilanteessa mahdollista varmistaa se, että tiedoksi annetut tai julkaistut tekstit vastaavat täysin komissaarien kollegion hyväksymää tekstiä ja siten myös asiakirjan laatijan tahtoa. Tekstien todistusvoimaiseksi saattamisessa on kyse ETY:n perustamissopimuksen 173 artiklassa tarkoitetusta olennaisesta muotovaatimuksesta, jonka rikkominen voi johtaa kumoamiskanteen nostamiseen.

14 Jos katsotaan, että yhteisöjen toimielinten antamia asiakirjoja koskee laillisuusolettama ja että niillä on oikeusvaikutuksia niin kauan kuin niitä ei kumota tai peruuteta, vaikka nämä asiakirjat olisivatkin syntyneet virheellisen menettelyn tuloksena, tästä periaatteesta poiketen on katsottava, että asiakirjoilla, jotka ovat syntyneet niin ilmeisen virheellisen menettelyn tuloksena, että sitä ei voida hyväksyä yhteisön oikeusjärjestyksessä, ei ole ollut edes väliaikaista oikeusvaikutusta, eli niitä on pidettävä oikeudellisesti mitättöminä.

Toimielinten antamien asiakirjojen mitättömyyteen on oikeusturvasyistä vedottava ainoastaan äärimmäisissä tapauksissa niiden toteamiseen liittyvien seurausten vakavuuden vuoksi.

Tämä ei koske sellaista tilannetta, jossa päätöksen tekemisen yhteydessä tapahtuneista virheellisyyksistä riippumatta on selvää, että komissio on todella päättänyt hyväksyä päätösosan, ja jossa toimivaltaa ja muotovaatimuksia koskevat virheellisyydet päätöksen tekemismenettelyssä eivät selvästikään ole niin vakavia, että voitaisiin katsoa, että ne ovat oikeudellisesti mitättömiä.